སངས་རྒྱས་ཀྱི་དམ་པའི་ཆོས་སྒྲུབ་པའང་གཙོ་བོ་སེམས་སམ་བསམ་པ་བཟང་ངན་ལ་རག་ལས་ཏེ།ཇི་སྐད་དུ།བསམ་པ་བཟང་ན་ས་དང་ལམ་ཡང་བཟང་།།བསམ་པ་ངན་ན་ས་དང་ལམ་ཡང་ངན།།ཞེས་གསུངས་པ་ལྟར་དང་།ཞབས་དཀར་ཚོགས་དྲུག་རང་གྲོལ་གྱིས་ཀྱང་།ཆོས་ནི་ཡང་བསམ་པ་བཟང་ན་ཅིས་བྱས་ཆོས་སུ་འགྲོ།ཞེས་གསུངས་ལ།འཇིག་རྟེན་པའི་གཏམ་དཔེ་ལའང་།སེམས་ངན་མ་ཎི་འདོན་པ་ལས།སེམས་བཟང་སྐད་ཆ་བཤད་ན་དགའ།ཟེར་བ་བཞིན་ནོ།།སྤྱིར་སངས་རྒྱས་ཀྱི་ཆོས་ལ་ཆོས་ཀྱི་ཕུང་བོ་བརྒྱད་ཁྲི་བཞི་སྟོང་ཞེས་གསུངས་ཀྱང་།མདོར་བསྡུས་ན་ཆོས་བྱེད་ན་མང་པོ་ཞིག་ཤེས་མི་དགོས་ཏེ་གཙོ་བོ་སྡིག་པ་དང་མི་དགེ་སྤོང་ལ་ལུས་ངག་ཡིད་གསུམ་གྱིས་དགེ་བ་སྒྲུབ་པ་ལ་དུས་རྒྱུན་དུ་བསམ་པ་དཀར་པོའམ་བཟང་པོ་བྱ་དགོས་པ་ཡིན་ནོ།།དེ་ལྟར་བྱས་ན་སངས་རྒྱས་ཀྱི་ཆོས་བསླབ་ཞིང་དེའི་དོན་རང་རྒྱུད་དུ་སྦྱར་ན་ནང་སེམས་ཀྱི་དགའ་བ་དང་ཕྱིའི་ལུས་ཀྱི་བདེ་བ་སོགས་ཀྱི་ཕྱོགས་ལ་བློ་ཡུལ་ལས་འདས་པའི་ཕན་པ་ཡོད་པ་སྨོས་མ་དགོས།སངས་རྒྱས་ཀྱི་ཆོས་བསླབ་ནས་རྒྱུད་ལ་འབྱོར་བ་ནི་ཐོས་རྟགས་ཞི་ཞིང་དུལ་བ་དང་།སྒོམ་རྟགས་ཉོན་མོངས་མེད་པ་ཞིག་ཏུ་འགྱུར།དེ་དང་མཉམ་དུ་སངས་རྒྱས་ཀྱི་ཆོས་ཀྱིས་དེང་སང་གི་སྤྱི་ཚོགས་བདེ་འཇགས་དང་མི་མང་གི་བསམ་པ་ཡ་རབས་ཀྱི་ཕྱོགས་ལ་བསྒྱུར་བའི་ནུས་པ་འཐོན་གྱིན་ཡོད་ཀྱང་།སངས་རྒྱས་ཀྱི་ཆོས་ལ་ཡུལ་དུས་དང་མཐུན་པའི་བཤད་སྒྲུབ་དང་དག་ཐེར་མ་མཛད་ན་དུས་རབས་འཕེལ་འགྱུར་གྱི་ཆོས་ཉིད་དང་མི་མཐུན་པ་ཡང་འབྱུང་སྲིད་པས་དེ་ལུགས་དུས་རབས་ཀྱི་གོམ་འགྲོས་སྒྱུར་བ་ལྟར་གྱི་དུས་བབ་དང་བསྟུན་ནས་སངས་རྒྱས་ཀྱི་ཆོས་ལ་ཕྱོགས་ཡོངས་ནས་ཞིབ་འཇུག་དང་དག་ཐེར་དགོས་པ་ནི་དུས་སུ་བབས་པའི་བསྒྲུབ་བྱ་གཙོ་བོ་ཡིན་ནོ།།